CELEX: 32018R0674
Language: sk
Date: 2017-11-17 00:00:00
Title: Delegované nariadenie Komisie (EÚ) 2018/674 zo 17. novembra 2017, ktorým sa dopĺňa smernica Európskeho parlamentu a Rady 2014/94/EÚ, pokiaľ ide o nabíjacie stanice pre motorové vozidlá kategórie L, pobrežné zásobovanie plavidiel vnútrozemskej vodnej dopravy elektrickou energiou a čerpacie stanice LNG pre vodnú dopravu, a ktorým sa mení uvedená smernica, pokiaľ ide o konektory pre motorové vozidlá na tankovanie plynného vodíka (Text s významom pre EHP )

4.5.2018   
            
            
               SK
            
            
               Úradný vestník Európskej únie
            
            
               L 114/1
            
         DELEGOVANÉ NARIADENIE KOMISIE (EÚ) 2018/674
   zo 17. novembra 2017,
   ktorým sa dopĺňa smernica Európskeho parlamentu a Rady 2014/94/EÚ, pokiaľ ide o nabíjacie stanice pre motorové vozidlá kategórie L, pobrežné zásobovanie plavidiel vnútrozemskej vodnej dopravy elektrickou energiou a čerpacie stanice LNG pre vodnú dopravu, a ktorým sa mení uvedená smernica, pokiaľ ide o konektory pre motorové vozidlá na tankovanie plynného vodíka
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (1), a najmä na jej článok 4 ods. 14, článok 5 ods. 3 a článok 6 ods. 11,
   keďže:
   
               (1)
            
            
               Normalizačná činnosť Komisie sa zameriava na zabezpečenie určenia technických špecifikácií interoperability nabíjacích a čerpacích staníc v európskych alebo medzinárodných normách na základe identifikácie potrebných technických špecifikácií s prihliadnutím na existujúce európske normy a súvisiace činností medzinárodnej normalizácie.
            
         
               (2)
            
            
               Podľa článku 10 ods. 1 nariadenia Európskeho parlamentu a Rady (EÚ) č. 1025/2012 (2) Komisia požiadala (3) Európsky výbor pre normalizáciu (ďalej len „CEN“) a Európsky výbor pre normalizáciu v elektrotechnike (ďalej len „Cenelec“) o vypracovanie a prijatie vhodných európskych noriem (EN) alebo o zmenu existujúcich európskych noriem pre: zásobovanie elektrickou energiou v cestnej doprave, námornej doprave a vo vnútrozemskej plavbe; zásobovanie vodíkom v cestnej doprave; zásobovanie zemným plynom vrátane biometánu v cestnej doprave, námornej doprave a vnútrozemskej plavbe.
            
         
               (3)
            
            
               Európsky priemysel prijal normy, ktoré vypracovali CEN a Cenelec, s cieľom zabezpečiť celoúnijnú mobilitu vozidiel a plavidiel používajúcich rôzne palivá.
            
         
               (4)
            
            
               Listom z 13. júla 2017 CEN a Cenelec informovali Komisiu o normách, ktoré sa majú uplatňovať na verejne prístupné nabíjacie stanice striedavého prúdu pre motorové vozidlá kategórie L.
            
         
               (5)
            
            
               Normu EN ISO 17268 „Pripájacie zariadenia na tankovanie plynného vodíka do pozemných vozidiel“ prijali CEN a Cenelec v júli 2016 a zverejnili ju v novembri 2016.
            
         
               (6)
            
            
               CEN a Cenelec prijali a uverejnili vo februári 2017 normu EN ISO 20519 „Lode a námorná technológia. Špecifikácia týkajúca sa plnenia zásobníkov lodí s plynovým pohonom“.
            
         
               (7)
            
            
               Už skôr bola prijatá (v decembri 2009) a uverejnená (vo februári 2010) norma EN 15869-2 „Lode vnútrozemskej plavby. Pobrežné elektrické pripojenie, trojfázový prúd 400 V, do 63 A, 50 Hz. Časť 2: Pobrežná jednotka, bezpečnostné požiadavky“.
            
         
               (8)
            
            
               Oslovená bola „Expertná skupina Fórum pre udržateľnú dopravu“ a poskytla svoje odporúčanie k normám, ktoré sú predmetom tohto delegovaného aktu.
            
         
               (9)
            
            
               Komisia by mala zodpovedajúcim spôsobom doplniť a zmeniť smernicu 2014/94/EÚ odkazmi na európske normy, ktoré vypracovali CEN a Cenelec.
            
         
               (10)
            
            
               Pri určovaní nových technických špecifikácií uvedených v prílohe II k smernici 2014/94/EÚ, ich aktualizovaní alebo dopĺňaní delegovanými aktmi sa uplatňuje prechodné obdobie 24 mesiacov. Deň uverejnenia noriem bol dohodnutý po rokovaní s CEN a Cenelec a s prihliadnutím na deň, keď budú k dispozícii nové čerpacie a nabíjacie stanice, ako sa stanovuje v smernici 2014/94/EÚ, na vyspelosť príslušných technológií a na aktuálnu prácu medzinárodných normalizačných organizácií,
            
         PRIJALA TOTO NARIADENIE:
   Článok 1
   Verejne prístupné nabíjacie stanice na striedavý prúd s výkonom až 3,7 kVA vyhradené pre elektrické vozidlá kategórie L musia byť na účely interoperability vybavené aspoň jedným z týchto zariadení:
   
               a)
            
            
               zásuvky alebo konektory pre vozidlá typu 3a podľa normy EN 62196-2 (pre nabíjanie v režime 3);
            
         
               b)
            
            
               zásuvky a konektory v súlade s IEC 60884 (pre nabíjanie v režime 1 alebo 2).
            
         Verejne prístupné nabíjacie stanice na striedavý prúd s výkonom nad 3,7 kVA vyhradené pre elektrické vozidlá kategórie L musia byť na účely interoperability vybavené aspoň zásuvkami alebo konektormi pre vozidlá typu 2 podľa normy EN 62196-2.
   Článok 2
   Pobrežné zásobovanie plavidiel vnútrozemskej vodnej dopravy elektrickou energiou musí byť v súlade s normou EN 15869-2 „Lode vnútrozemskej plavby. Pobrežné elektrické pripojenie, trojfázový prúd 400 V, do 63 A, 50 H. Časť 2: Pobrežná jednotka, bezpečnostné požiadavky“.
   Článok 3
   Čerpacie stanice LNG pre plavidlá vnútrozemskej vodnej dopravy alebo námorné lode, na ktoré sa nevzťahuje Medzinárodný kódex pre stavbu a vybavenie lodí prepravujúcich skvapalnené plyny ako hromadný tovar (kódex IGC), musia byť v súlade s normou EN ISO 20519.
   Článok 4
   V prílohe II k smernici 2014/94/EÚ sa bod 2.4 nahrádza takto:
   
      
                  „2.4.
               
               
                  Konektory pre motorové vozidlá na tankovanie plynného vodíka musia spĺňať normu EN ISO 17268 ‚Pripájacie zariadenia na tankovanie plynného vodíka do pozemných vozidiel‘.“
               
            
   Článok 5
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 24. mája 2020.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. novembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 307, 28.10.2014, s. 1.
   
      (2)  Nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14.11.2012, s. 12).
   
      (3)  M/533 Vykonávacie rozhodnutie Komisie C(2015) 1330 final z 12. marca 2015 týkajúce sa žiadosti adresovanej európskym normalizačným organizáciám v súlade s nariadením Európskeho parlamentu a Rady (EÚ) č. 1025/2012 o vypracovanie európskych noriem pre infraštruktúru pre alternatívne palivá.